CELEX: 32015D1194
Language: sk
Date: 2015-07-20 00:00:00
Title: Vykonávacie rozhodnutie Komisie (EÚ) 2015/1194 z 20. júla 2015 o uverejnení odkazu s obmedzením v Úradnom vestníku Európskej únie na normu EN 12635:2002+A1:2008 Brány a vráta podľa smernice Európskeho parlamentu a Rady 2006/42/ES

21.7.2015   
            
            
               SK
            
            
               Úradný vestník Európskej únie
            
            
               L 193/130
            
         VYKONÁVACIE ROZHODNUTIE KOMISIE (EÚ) 2015/1194
   z 20. júla 2015
   o uverejnení odkazu s obmedzením v Úradnom vestníku Európskej únie na normu EN 12635:2002+A1:2008 Brány a vráta podľa smernice Európskeho parlamentu a Rady 2006/42/ES
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Európskeho parlamentu a Rady 2006/42/ES zo 17. mája 2006 o strojových zariadeniach a o zmene a doplnení smernice 95/16/ES (1), a najmä na jej článok 10,
   so zreteľom na stanovisko výboru zriadeného podľa článku 22 nariadenia Európskeho parlamentu a Rady (EÚ) č. 1025/2012 z 22. októbra 2012 o európskej normalizácii, ktorým sa menia a dopĺňajú smernice Rady 89/686/EHS a 93/15/EHS a smernice Európskeho parlamentu a Rady 94/9/ES, 94/25/ES, 95/16/ES, 97/23/ES, 98/34/ES, 2004/22/ES, 2007/23/ES, 2009/23/ES a 2009/105/ES a ktorým sa zrušuje rozhodnutie Rady 87/95/EHS a rozhodnutie Európskeho parlamentu a Rady č. 1673/2006/ES (2),
   keďže:
   
               (1)
            
            
               Ak sa vnútroštátna norma transponujúca harmonizovanú normu, na ktorú bol uverejnený odkaz v Úradnom vestníku Európskej únie, vzťahuje na jednu alebo viac základných požiadaviek na bezpečnosť a ochranu zdravia stanovených v prílohe I k smernici 2006/42/ES, predpokladá sa, že stroj vyrobený v súlade s touto normou spĺňa základné požiadavky na bezpečnosť a ochranu zdravia.
            
         
               (2)
            
            
               V decembri 2010 Spojené kráľovstvo vznieslo formálnu námietku v súvislosti s normou EN 12635:2002+A1:2008 „Brány a vráta. Montáž a použitie“, ktorá mala byť podľa návrhu Európskeho výboru pre normalizáciu (CEN) harmonizovaná podľa smernice 2006/42/ES a odkaz na túto normu bol prvýkrát uverejnený v Úradnom vestníku Európskej únie8. septembra 2009 (3).
            
         
               (3)
            
            
               Formálna námietka sa zakladá na skutočnosti, že referenčná norma EN 12453 „Brány a vráta. Bezpečnosť pri používaní brán a vrát s mechanickým pohonom. Požiadavky“ uvedená v bode 5.1. Montáž a prílohe D k norme EN 12635:2002+A1:2008, nespĺňa základné požiadavky na bezpečnosť a ochranu zdravia uvedené v prílohe I k smernici 2006/42/ES.
            
         
               (4)
            
            
               Zistené nedostatky v referenčnej norme EN 12453:2000 sa týkajú jej bodov 4.1.1. Nebezpečenstvá spôsobené na miestach rozdrvenia, strihu a vtiahnutia, 4.2. Nebezpečenstvá spôsobené pohonom alebo zdrojom energie, 4.4.3. Dobeh krídla, 4.5. Vplyv typu použitia na úroveň rizík 5.1.1. Vylúčenie alebo bezpečnostná ochrana nebezpečenstiev spôsobených na miestach rozdrvenia, strihu a vtiahnutia a 5.5. Minimálna úroveň bezpečnostnej ochrany.
            
         
               (5)
            
            
               Komisia po preskúmaní normy EN 12635:2002+A1:2008 spolu so zástupcami výboru zriadeného podľa článku 22 smernice 2006/42/ES dospela k záveru, že táto norma nespĺňa základné požiadavky na bezpečnosť a ochranu zdravia stanovené v bodoch 1.1.2. Princípy integrovanej bezpečnosti, 1.1.6. Ergonomika, 1.2.1. Bezpečnosť a spoľahlivosť ovládacích systémov, 1.3.7. Riziká súvisiace s pohyblivými časťami, 1.3.8.2. Pohyblivé časti zúčastňujúce sa procesu, 1.4.1. Všeobecné požiadavky na ochranné kryty a ochranné zariadenia, 1.4.3. Špeciálne požiadavky na ochranné zariadenia a 1.5.14. Riziko uviaznutia v strojovom zariadení v prílohe Ik smernici 2006/42/ES.
            
         
               (6)
            
            
               Berúc do úvahy potrebu zlepšiť bezpečnostné aspekty normy EN 12635:2002+A1:2008 a až do momentu, keď dôjde k vhodnej revízii predmetnej normy, by uverejnenie odkazu na normu EN 12635:2002+A1:2008 v Úradnom vestníku Európskej únie malo byť sprevádzané príslušným upozornením,
            
         PRIJALA TOTO ROZHODNUTIE:
   Článok 1
   Odkaz na normu EN 12635:2002+A1:2008 „Brány a vráta. Montáž a použitie“, sa uverejní v Úradnom vestníku Európskej únie s obmedzením uvedeným v prílohe.
   Článok 2
   Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      V Bruseli 20. júla 2015
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 157, 9.6.2006, s. 24.
   
      (2)  Ú. v. EÚ L 316, 14.11.2012, s. 12.
   
      (3)  Ú. v. EÚ C 214, 8.9.2009, s. 1.
   
      PRÍLOHA
      
         OZNÁMENIE KOMISIE V RÁMCI IMPLEMENTÁCIE SMERNICE 2006/42/ES
      
      (Uverejnenie názvov harmonizovaných noriem a odkazov na ne podľa harmonizačných právnych predpisov Únie)
      
                  ESO (1)
                  
               
               
                  Odkaz na harmonizovanú normu a jej názov
                  (a referenčný dokument)
               
               
                  Prvá publikácia v Ú. v. EÚ
               
               
                  Odkaz na nahradenú normu
               
               
                  Dátum ukončenia predpokladu zhody nahradenej normy
                  Poznámka 1
               
            
                  CEN
               
               
                  EN 12635:2002+A1:2008 „Brány a vráta. Montáž a použitie“
               
               
                  8.9.2009
               
               
                  —
               
               
                  —
               
            
                  
                     Upozornenie: So zreteľom na bod 5.1 a prílohu D sa toto uverejnenie netýka odkazu na normu EN 12453:2000, ktorej uplatňovanie neposkytuje predpoklad zhody so základnými požiadavkami na bezpečnosť a ochranu zdravia v bodoch 1.1.2, 1.1.6, 1.2.1, 1.3.7, 1.3.8.2, 1.4.1, 1.4.3 a 1.5.14 prílohy I k smernici 2006/42/ES.
               
            
                  
                     Poznámka 1:
                  
               
               
                  Dátum ukončenia predpokladu zhody je vo všeobecnosti dátumom stiahnutia starej normy stanoveným Európskym výborom pre normalizáciu. Používatelia týchto noriem sa však upozorňujú na to, že v niektorých výnimočných prípadoch to môže byť inak.
               
            
                  
                     Poznámka 2:
                  
               
               
                  Nová (alebo zmenená) norma má rovnaký rozsah použitia ako nahradená norma. Od určeného dátumu nahradená norma prestáva poskytovať predpoklad zhody so základnými alebo ďalšími požiadavkami príslušných právnych predpisov Únie.
               
            
         (1)  ESO: Európska normalizačná organizácia:
      
                  —
               
               
                  CEN: Avenue Marnix 17, 1000 Brussels, BELGIQUE/BELGIË. Tel. + 32 25500811; fax + 32 25500819 (http://www.cen.eu).